Séria vesmírnych simulátorov X patrí medzi takzvané 4X hry, teda hry, kde môžete lietať, bojovať, obchodovať a premýšľať. Z pilota malého stíhača, ktorý občas zostrelí nejakého piráta, predá pár kíl mikročipov, alebo odvezie niekoho niekam a pomaly škrečkuje kredity na lepšiu loď sa môžete v priebehu hry stať magnátom vlastniacim niekoľko vesmírnych staníc a celé flotily obchodných či bojových lodí.
Je to takmer presne rok a mesiac, čo som napísal článok o chystanej X4: Foundation hre. Teraz tvorcovia z Egosoftu oznámili dátum vydania, ktorý je bližšie, ako by sme čakali. Hra má vyjsť už 30. novembra, teda listopadu tohto roka. Stáť by mala 50 eur, čiže okolo 1300 českých korún.
X4: Foundations si berie najlepšie veci z X: Rebirth a kritizované odstraňuje. V hre tak budeme môcť pilotovať takmer každú loď, na ktorú narazíme. Alebo môžeme pilotovanie nechať našej posádke a venovať sa obchodu, voľnej stavbe staníc, boju či vývoju nových technológií. Sú toho mraky, čo X4 ponúkne, ale to viete, ak ste čítali náš pôvodný článok.
Dôležité je, že v hre tentoraz nebudú žiadne načítavacie obrazovky absolútne kdekoľvek, pritom sa môžeme voľne pohybovať po interiéroch lodí aj vesmírnych staníc, ako aj medzi jednotlivými sektormi vesmíru. Napriek dlhej histórií série by príbeh nemal robiť problém ani novým hráčom, takže ak ste sa o hre dozvedeli iba teraz, nemusíte sa báť. K tomu všetkému sa postupne pridá ďalší obsah v podobne rôznych DLC. Pridané majú byť nové lode, rasy, technológie a lokality. Prvá veľká expanzia by sa mala do predaja dostať o rok.
Popri novom traileri a komentovanom videu tu máme ešte jednu novinku a tou je oznámenie zberateľskej edície, ktorú je možné si predobjednať už teraz. Zatiaľ stojí 75 € a obsahovať bude digitálny artbook, exkluzívne predplatiteľské logo, román Nopileos z X univerza od Helgy Kautz v angličtine a nemčine, ako aj digitálny soundtrack vrátane hudby z trailerov. V cene sú aj dve veľké plánované DLCčka.
Čo hovoríte na novú X4 hru a jej zberateľskú edíciu? Dotkla sa vás táto séria, alebo o nej počujete prvý krát?